ዓለማቀፉ የገንዘብ ተቋም ለናይጄሪያ 3 ነጥብ 4 ቢሊዮን የአሜሪካ ዶላር ድጋፍ አደረገ፡፡
ባሕር ዳር፡ ሚያዝያ 21/2012 ዓ.ም (አብመድ) ዓለማቀፉ የገንዘብ ተቋም ለናይጄሪያ የኮሮና ቫይረስ ወረርሽኝ መከላከል 3 ነጥብ 4 ቢሊዮን የአሜሪካ ዶላር ድጋፍ ማድረጉ ታውቋል፡፡ድጋፉ የተደረገው በኮሮና ወረርሽኝ ምክንያት የነዳጅ ዋጋ በመቀነሱ የሀገሪቱ ምጣኔ ሀብት እንዳይዳም ለመደገፍ ነው፡፡ ዓለማቀፉ የገንዘብ ድርጅት ቦርድ በኮሮና ወረርሽኝ ለተጎዱ ሀገራት ይህንን ያህል የገንዘብ ድጋፍ ሲያደርግ የመጀመሪያው እንደሆነ በመግለጫው አመላክቷል፡፡ድጋፉ ለናይጄሪያ ትልቅ ፋይዳ የሚኖረውና ሕይወት አድን መሆኑም ተገልጿል፡፡ ድጋፉ የተገኘው የሀገሪቱ ምክር ቤት ለፕሬዝዳንት ሙሐመዱ ቡሃሪ የበጀት ጉድለትን ለመሙላት 2 ነጥብ 36 ቢሊዮን የአሜሪካ ዶላር እንዲበደሩ በፈቀደበት ዕለት ነው፡፡የናይጄሪያ ምጣኔ ሀብት በነዳጅ ሃብት ላይ የተመሠረተ ነው፤ ነገር ግን ግን በቅርቡ የነዳጅ ዋጋ ቀንሶ በበርሜል ከ20 የአሜሪካ ዶላር በታች ሆኗል፡፡ ይህም ለሀገሪቱ ምጣኔ ሀብት ያልተጠበቀ ናዳ ሆኗል፡፡ምንጭ፡- ቢቢሲ
በአብርሃም በዕውቀት